CELEX: 32022D1025
Language: sk
Date: 2022-06-02 00:00:00
Title: Rozhodnutie Rady (EÚ) 2022/1025 z 2. júna 2022 o pozícii, ktorá sa má v mene Európskej únie zaujať na 15. zasadnutí konferencie zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní, pokiaľ ide o určité zmeny článku 6 ods. 2 uvedeného dohovoru

29.6.2022   
               
               
                  SK
               
               
                  Úradný vestník Európskej únie
               
               
                  L 172/11
               
            
         ROZHODNUTIE RADY (EÚ) 2022/1025
         z 2. júna 2022
         o pozícii, ktorá sa má v mene Európskej únie zaujať na 15. zasadnutí konferencie zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní, pokiaľ ide o určité zmeny článku 6 ods. 2 uvedeného dohovoru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Bazilejský dohovor o riadení pohybov nebezpečných odpadov cez hranice štátov a ich zneškodňovaní (ďalej len „dohovor“) nadobudol platnosť v roku 1992 a Únia ho uzavrela rozhodnutím Rady 93/98/EHS (1).
                  
               
                     (2)
                  
                  
                     Podľa dohovoru má konferencia zmluvných strán posúdiť a v prípade potreby prijať zmeny dohovoru. Zmeny dohovoru sa majú prijať na zasadnutí konferencie zmluvných strán.
                  
               
                     (3)
                  
                  
                     V súlade s postupom stanoveným v článku 17 dohovoru konferencia zmluvných strán na svojom 15. zasadnutí v júni 2022 posúdi návrh Ruskej federácie na zmenu článku 6 ods. 2 dohovoru. Cieľom uvedeného návrhu je stanoviť pre štát dovozu 30-dňovú lehotu na odpoveď žiadateľovi zásielky odpadu a zahŕňa jednu ďalšiu zmenu, ktorá je prezentovaná ako redakčná úprava.
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať na 15. zasadnutí konferencie zmluvných strán k návrhu Ruskej federácie, keďže uvedená zmena by bola pre Úniu záväzná a mala by vplyv na obsah práva Únie, konkrétne nariadenia Európskeho parlamentu a Rady (ES) č. 1013/2006 (2).
                  
               
                     (5)
                  
                  
                     Únia by nemala návrh Ruskej federácie na zmenu článku 6 ods. 2 dohovoru podporiť. Uvedená zmena by si vyžadovala zdĺhavý a náročný proces prerokovania a trvalo by dlhý čas, kým by taká zmena nadobudla platnosť. Zdá sa neprimerané začínať takýto proces zmeny, keďže ciele návrhu by sa dali dosiahnuť aj inými spôsobmi. Únia by mala byť skôr otvorená vo vzťahu k iniciatívam zameraným na zlepšenie fungovania postupu „udeľovania predbežného súhlasu po predchádzajúcom ohlásení“ stanoveného v článku 6 dohovoru, predkladať tieto iniciatívy alebo konať na ich základe, ak takéto iniciatívy majú širší rozsah ako návrh predložený Ruskou federáciou na 15. zasadnutí konferencie zmluvných strán, sú v súlade so všeobecnými politikami a cieľmi Únie a nevyžadujú si zmenu dohovoru,
                  
               PRIJALA TOTO ROZHODNUTIE:
         
            Článok 1
            
               1.   Pozíciou, ktorá sa má v mene Únie zaujať na 15. zasadnutí konferencie zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní, je nepodporiť návrh Ruskej federácie na zmenu článku 6 ods. 2 dohovoru.
            
            
               2.   Únia na 15. zasadnutí konferencie zmluvných strán dohovoru predloží iniciatívu alebo podporí iniciatívy iných zmluvných strán dohovoru, ktorých cieľom je zlepšiť fungovanie postupu „udeľovania predbežného súhlasu po predchádzajúcom ohlásení“ stanoveného v článku 6 dohovoru za predpokladu, že takéto iniciatívy:
               
                           a)
                        
                        
                           sú navrhnuté s cieľom zlepšiť fungovanie postupu „udeľovania predbežného súhlasu po predchádzajúcom ohlásení“ tým, že riešia oneskorenia a problémy, s ktorými sa stretávajú štáty vývozu, dovozu alebo tranzitu pri vybavovaní žiadostí, a podporujú digitalizáciu uvedeného postupu, aby pohyby odpadov, ktoré sú v súlade s dohovorom, mohli byť uskutočňované cez hranice bez zbytočného odkladu;
                        
                     
                           b)
                        
                        
                           si nevyžadujú zmenu dohovoru;
                        
                     
                           c)
                        
                        
                           prispievajú k environmentálne vhodnému nakladaniu s odpadmi a k prechodu na globálne obehové hospodárstvo a
                        
                     
                           d)
                        
                        
                           prispievajú k správnej implementácii kontrolných mechanizmov stanovených v dohovore a k právnej istote v tejto súvislosti.
                        
                     
         
         
            Článok 2
            Zástupcovia Únie po porade s členskými štátmi sa môžu s ohľadom na vývoj na 15. zasadnutí konferencie zmluvných strán dohovoru dohodnúť v rámci koordinačných zasadnutí na mieste na doladení pozície uvedenej v článku 1 ods. 2 tohto rozhodnutia bez ďalšieho rozhodnutia Rady.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 2. júna 2022
            
               
                  Za Radu
               
               
                  predsedníčka
               
               A. DE MONTCHALIN
            
         
         
            (1)  Rozhodnutie Rady 93/98/EHS z 1. februára 1993 o uzavretí Dohovoru o riadení pohybu nebezpečných odpadov cez hranice štátov a ich zneškodňovaní (Bazilejský dohovor) v mene Spoločenstva (Ú. v. ES L 39, 16.2.1993, s. 1).
         
            (2)  Nariadenie Európskeho parlamentu a Rady (ES) č. 1013/2006 zo 14. júna 2006 o preprave odpadu (Ú. v. EÚ L 190, 12.7.2006, s. 1).